ກຸ່ມປົກປ້ອງສິດທິມະນຸດ ແລະຝ່າຍຄ້ານ ຮຽກຮ້ອງ ໃຫ້ສັນນິບາດອາຫຣັບ ປົດຊີເຣຍອອກ
ກຸ່ມປົກປ້ອງສິດທິມະນຸດ ແລະພວກນັກເຄື່ອນໄຫວຝ່າຍຄ້ານ ຮຽກຮ້ອງໃຫ້ສັນນີບາດຊາດອາຫຣັບ ປົດຊີເຣຍອອກຈາກ ການເປັນສະມາຊິກ ເປັນການຊົ່ວຄາວ.
ກຸ່ມປົກປ້ອງສິດທິກຸ່ມນຶ່ງແລະບັນດານັກເຄື່ອນໄຫວຝ່າຍຄ້ານໄດ້ຮຽກຮ້ອງໃຫ້ສັນນິບາດ ຊາດອາຫຣັບງົດການເປັນສະມາຊິກຂອງສັນນິບາດໄວ້ເປັນການຊົ່ວຄາວ ຫລັງຈາກເກີດ ຄວາມວຸຸ້ນວາຍຕໍ່ຕ້ານລັດຖະບານ ທີ່ມີການກະປະມານກັນວ່າປະຊາຊົນ ຈໍານວນຫລາຍ ກວ່າ 3 ພັນຄົນໄດ້ເສຍຊີວິດໄປນັ້ນ ຕໍ່ໄປນີ້ ເຮົາຈະພິດຈາລະນາເບິ່ງຄວາມສໍາພັນຊອງ ຊີເຣຍກັບສັນນິບາດຊາດອາຫຣັບ ແລະລໍາດັບເຫດການກ່ຽວພັນກັນ: - ການງົດການເປັນສະມາຊິກຂອງຊີເຣຍໄວ້ເປັນການຊົ່ວຄາວ ຈະບໍ່ມີຜົນກະທົບໂດຍກົງ ຕໍ່ຊີເຣຍ ພຽງແຕ່ຈະໂດດດ່ຽວຊີເຣຍ ຈາກປະຊາຄົມນາໆ ຊາດ - ໃນເດືອນຕຸລາຜ່ານມານີ້ ສັນນິບາດຊາດອາຫຣັບໄດ້ພິຈາລະນາຂໍ້ສະເໜີຂໍ້ນຶ່ງຈາກ 6 ປະເທດໃນເຂດອ່າວເປີເຊຍເພື່ອງົດການເປັນສະມາຊິກຂອງຊີເຣຍນັ້ນ ເຖິງຢ່າງໃດກໍດີ ມີຄວາມແຕກແຍກກັນຢ່າງເລິກເຊິ່ງໃນບັນດາປະເທດສະມາຊິກຂອງສັນນິບາດຊາດ ອາຫຣັບດ້ວຍກັນນັ້ນ ທີ່ຂັດຂວາງບໍ່ໃຫ້ຮັບຮອງເອົາມາດຕະການດັ່ງກ່າວນີ້ - ຕົກມາໃນເດືອນພະຈິກນີ້ ຊີເຣຍໄດ້ຮັບເອົາແຜນການຂອງສັນນິບາດຊາດອາຫຣັບ ທີ່ ມີວັດຖຸປະສົງເພື່ອຍຸດຕິຄວາມຮຸນແຮງ ທີ່ໄດ້ເຮັດໃຫ້ມີຜູ້ຄົນເສຍຊີວິດໄປຈໍານວນຫລວງ ຫລາຍຈາກການປະທ້ວງຕໍ່ຕ້ານລັດຖະບານ ທີ່ໄດ້ລະບາດຂຶ້ນໃນເດືອນມີນາຜ່ານມານັ້ນ ຂໍ້ຕົກລົງດັ່ງກ່າວຮຽກຮ້ອງໃຫ້ລັດຖະບານຊີເຣຍ ຖອນກໍາລັງຮັກສາຄວາມສະຫງົບຂອງ ຕົນອອກຈາກຖະໜົນຫົນທາງສາຍຕ່າງໆ ພ້ອມທັງໃຫ້ປ່ອຍພວກນັກໂທດການເມືອງ ແລະໃຫ້ເລີ້ມທໍາການໂອ້ລົມສົນທະນາກັນກັບພວກຝ່າຍຄ້ານ ແຕ່ພວກນັກເຄື່ອນໄຫວ ຝ່າຍຄ້ານກ່າວວ່າ ພວກກໍາລັງຮັກສາຄວາມປອດໄພຍັງສືບຕໍ່ທໍາການເຂັ່ນຂ້າພວກຝ່າຍ ຄ້ານຢູ່ຕໍ່ມາ - ສັນນິບາດຊາດອາຫຣັບ ປັດຈຸບັນມີ 22 ປະເທດເປັນສະມາຊິກ ສັນນິບາດດັ່ງກ່າວໄດ້ ຖືກກໍ່ຕັ້ງຂຶ້ນມາໃນປີ 1945 ໂດຍມີເປົ້າໝາຍເພື່ອເສີມສ້າງສາຍພົວພັນທາງດ້ານການ ເມືອງແລະເສດຖະກິດໃຫ້ເຂັ້ມແຂງຂຶ້ນໃນບັນດາປະເທດສະມາຊິດນໍາກັນ ຊີເຣຍແມ່ນ ເປັນນຶ່ງໃນບັນດາ 6 ປະເທດສະມາຊິກກໍ່ຕັ້ງ ຂອງສັນນິບາດນີ້